Fond za zaštitu depozita

Podgorica, 15.09.2017. godine

**Održana XXIX sjednica Upravnog odbora Fonda za zaštitu depozita**

Upravni odbor Fonda za zaštitu depozita održao je dvadeset devetu sjednicu, kojom je predsjedavao predsjednik Upravnog odbora Fonda Darko Bulatović.

Upravni odbor Fonda je danas razmotrio i usvojio Pravilnik o sprovođenju postupaka male vrijednosti. Zakonom o izmjenama i dopunama Zakona o javnim nabavkama („Službeni list CG“ br. 42/17) predviđeno je da je obveznik primjene Zakona o javnim nabavkama – naručilac u obavezi da nabavke male vrijednosti uredi posebnim aktom.

Upravni odbor Fonda je razmotrio i usvojio Pravilnik o izmjeni Pravilnika o koeficijentima složenosti poslova za direktora i zaposlene u Fondu za zaštitu depozita. Usvojene izmjene su u skladu sa odredbama Zakona o izmjenama i dopunama Zakona o zaradama zaposlenih u javnom sektoru ("Službeni list CG", broj 42/17). Zarade zaposlenih u skladu sa ovim izmjenama umanjuju se za 6%.

Upravni odbor Fonda je danas razmotrio izvještaj o visini ukupnih depozita, visini garantovanih depozita, obračunu i naplati redovne premije i stanju sredstava Fonda na dan 31.07.2017. godine. Konstatovano je da ukupna sredstva Fonda na 31.07.2017. godine iznose 87,8 miliona eura. Ukupni depoziti iznose 3,03 milijardi eura i bilježe rast od 5,83% u odnosu na 31.03.2017. godine. Garantovani depoziti u istom periodu bilježe rast od 3,77% i iznose 1,3 milijardi eura.

Upravni odbor Fonda je na današnjoj sjednici razmotrio i druga tekuća pitanja iz svoje nadležnosti.